Humanism and Globalism | A bright future for mankind
Channel: Gospel Of Socrates : Charvakam
Date: 2020-03-08

#MythBusterKerala #Charvakam #Humanism&Religion
ഭാരതം സാമ്പത്തികമായി ലോക രാഷ്ട്രങ്ങളുടെ മുൻ നിരയിലായിരുന്നു എന്നും, കോളനിവൽക്കരണത്തോടെ, ഭാരതം  ഒരു ദരിദ്ര രാഷ്ട്രമായെന്നും അതിന് ഇംഗ്ലണ്ട് നമുക്ക് നഷ്ടപരിഹാരം ചെയ്യണമെന്നുമാണ് മഹാനായ ശശി തരൂർ പറയുന്നത്.  
ഇംഗ്ലീഷുകാർ ഇവിടെ വരുമ്പോൾ ഭാരതം എന്നാൽ  ഇരുന്നൂറിലധികം ചെറു രാജ്യങ്ങളുള്ള ഒരു പ്രദേശം മാത്രമായിരുന്നു എന്നിരിക്കെ, ഏതു രാജ്യത്തിനെയാണ് ഭാരതം  എന്ന് തരൂർ വിളിക്കുന്നത്? ഇങ്ങനെ ഛിന്നഭിന്നമായി കിടന്നിരുന്ന നാട്ടുരാജ്യങ്ങളെ ഒരു കുടക്കീഴിൽ കൊണ്ടുവന്നത് ഇംഗ്ലീഷുകാരായിരുന്നു. അവർ ഇവിടം കോളനിവൽക്കരിച്ചില്ലായിരുന്നെങ്കിൽ ഭാരതം എന്ന വാക്കു തന്നെ നിരര്‍ത്ഥകമാണ്. ഇന്ത്യയിലെ ആദ്യത്തെ കണക്കെടുപ്പ് നടന്നത് 1872ൽ ആണെന്നിരിക്കെ,  എങ്ങനെയാണ് കോളനിവൽക്കരണത്തിനു മുൻപ് ഭാരതം സാമ്പത്തികമായി ലോക രാഷ്ട്രങ്ങളുടെ മുൻനിരയിലായിരുന്നു എന്നു സമർത്ഥിക്കുന്നത്?
വടക്കേ ഇന്ത്യക്കാർക്ക് തെക്കേ ഇന്ത്യക്കാരോടുള്ളതിനേക്കാൾ ഭാഷാപരമായും സാംസ്കാരികമായും കൂടുതൽ സാമ്യമുള്ള  ഒരു രാജ്യമാണ് നേപ്പാൾ. പക്ഷെ ധീരന്മാരായ  ഖൂർക്കകളുടെ ആ നാട് ഒരിക്കലും കോളനിവൽക്കരിക്കപ്പെട്ടില്ല. തരൂരിന്റെ വാദം കഴമ്പുള്ളതാണെങ്കിൽ, കോളനിവൽക്കരിക്കപ്പെടാഞ്ഞ നേപ്പാൾ കോളനിവൽക്കരിക്കപ്പെട്ട  ഭാരതത്തേക്കാൾ വൻ പുരോഗതി നേടേണ്ടതായിരുന്നു. പകരം കോളനിവൽക്കരിക്കപ്പെടാഞ്ഞതിന്റെ തിക്തഫലമായാണ് നേപ്പാളികൾ ഇന്ന് ഭാരതത്തിൽ വന്ന് കൂലിപ്പണി, വേശ്യാവൃത്തി മുതലായ  തൊഴിലുകളിൽ ഏർപ്പെടേണ്ടി വരുന്നത്.
തരൂർ പറഞ്ഞതിന്റെ മറുപുറം നോക്കാം. സ്വിറ്റ്സർലൻഡ്, നോർവേ, ഹങ്കറി മുതലായ രാജ്യങ്ങൾ ഒരിടത്തും കോളനികൾ സ്ഥാപിച്ചില്ല എന്നു മാത്രമല്ല, നോർവേ വളരെക്കാലം ഡെന്മാർക്കിൻറെ കോളനിയുമായിരുന്നു. എന്നിട്ടും ഈ രാജ്യങ്ങൾ ബ്രിട്ടനേക്കാൾ വൻ പുരോഗതിയുള്ള രാജ്യങ്ങളാണ്. യൂറോപ്പിലെ ഏറ്റവും പിന്നോക്കപ്രദേശങ്ങൾപോലും നമ്മേക്കാൾ ബഹുദൂരം മുന്നിലാണ്. നമ്മെപ്പോലെതന്നെ ഒരു ബ്രിട്ടീഷു കോളനിയായിരുന്ന സിങ്കപ്പൂരിന് സ്വാതന്ത്രം ലഭിച്ചത് നമുക്ക് സ്വാതന്ത്രം ലഭിച്ച് 18 വർഷങ്ങൾ കഴിഞ്ഞു 1965ൽ. പക്ഷേ ഇപ്പോൾ സിങ്കപ്പൂർ അവരെ അടക്കി ഭരിച്ചിരുന്ന ഇംഗ്ലീഷുകാരേക്കാൾ അഭിവൃദ്ധി നേടിയിരിക്കുന്നു. അതുകൊണ്ട് കോളനിവൽക്കരണം മൂലമാണ്  ഇംഗ്ലണ്ട് വൻപുരോഗതി നേടിയത് എന്നും നമ്മൾ പട്ടിണിയിലായത് എന്നുമുള്ള  വാദം കയ്യടി നേടുവാൻ വേണ്ടി മാത്രമാണ്. 
കോളനിവൽക്കരണത്തിനു മുൻപ്, മധ്യധരണി കടലിനു വടക്കുള്ള യൂറോപ്പിലെ  കൃസ്ത്യൻ  രാഷ്ട്രങ്ങൾക്ക് അതേ കടലിനു തെക്കുള്ള ഈജിപ്ത്, മൊറോക്കോ, ഇറാഖ് മുതലായ മുസ്ലിം രാഷ്ട്രങ്ങളുടെ അത്രതന്നെ ശേഷിയേ ഉണ്ടായിരുന്നുള്ളു. തൽഫലമായി, കുരിശുയുദ്ധങ്ങളിലും മറ്റും അവർ ഏറ്റുമുട്ടിയപ്പോൾ ഇരുകൂട്ടർക്കും നിർണായക വിജയം കൈവരിക്കാനായില്ല. തന്നെയുമല്ല മുസ്ലിം മൂറുകൾക്ക് മധ്യധരണി കടൽ കടന്ന് സ്പെയിൻ എന്ന വൻ യൂറോപ്പ്യൻ ശക്തിയെ അക്രമിച്ച് കീഴ്പെടുത്തുവാനും 711 മുതൽ എണ്ണൂറോളം വർഷങ്ങൾ സ്പെയിനിന്റെ പല ഭാഗങ്ങളേയും കോളനികളാക്കി ഭരിക്കുവാനും കഴിഞ്ഞു. അതു കഴിഞ്ഞു യൂറോപ്പിലുണ്ടായ ചില സംഭവ വികാസങ്ങളാണ് പാശ്ചാത്യരും പൗരസ്ത്യരും തമ്മിലുള്ള സമവാക്യങ്ങൾ തകിടം മറിച്ചത്. തൽഫലമായി ഇന്ന് ഇറ്റലി പോലുള്ള മൂന്നാംകിട  യൂറോപ്പ്യൻ ശക്തികൾക്കുപോലും ഇസ്‌ലാമിലെ ഏതു ശക്തിയെയും എല്ലാത്തുറകളിലും നിഷ്പ്രഭമാക്കാൻ കഴിയുമെന്നു വന്നിരിക്കുന്നു.
പാശ്ചാത്യ രാജ്യങ്ങൾക്ക് ഇന്നുള്ള  മുൻകൈ നേടിക്കൊടുത്ത സംഭവ വികാസങ്ങളായിരുന്നു നവോത്ഥാനം (Renaissance:14th-17th century), ജ്ഞാനോദയം (Enlightenment or Age of Reason:18th Century), വ്യവസായവൽക്കരണം (17-18 centuries) എന്നിവ. പതിനഞ്ചാം നൂറ്റാണ്ടിൽ ഗുട്ടൻബെർഗ് വികസിപ്പിച്ചെടുത്ത  അച്ചടി യന്ത്രം, മേല്പറഞ്ഞ സംഭവവികാസങ്ങളുടെ ആക്കം കൂട്ടി. അങ്ങനെ പത്തോൻപതാം നൂറ്റാണ്ടോടെ, പാശ്ചാത്യർ കൽക്കരി പെട്രോൾ മുതലായ ഇന്ധനങ്ങളും വൻ യന്ത്രങ്ങളും ഉപയോഗിച്ച് വ്യവസായവൽക്കരണത്തിലൂടെ അവരുടെ ഉൽപ്പാദനശേഷി പതിന്മടങ് വർദ്ധിപ്പിച്ചപ്പോൾ, നമ്മൾ ഇരുപതാം നൂറ്റാണ്ടിലും എന്തിനും ഏതിനും പാശ്ചാത്യരെ പഴിച്ച്, ആയിരക്കണക്കിന് മുൻപ് നമുക്കുണ്ടായതായി പറയുന്ന സുദിനങ്ങൾ അയവിറക്കി   കാളവണ്ടി യുഗത്തിൽ തന്നെ ഉഴലുകയായിരുന്നു. തൽഫലമായാണ്, പാശ്ചാത്യരും പൗരസ്ത്യരും തമ്മിലുള്ള വൻ സാമ്പത്തിക വിടവ് രൂപപ്പെട്ടത്.
പൂജകളിലും വാസ്തുവിലും മന്ത്രവാദത്തിലും ജ്യോതിഷത്തിലും നമ്മൾ പ്രശ്‌നങ്ങൾക്ക് പരിഹാരം തേടിയപ്പോൾ, ശാസ്ത്രീയമായി പ്രശ്നങ്ങളെ അപഗ്രഥിച്ച് ആധുനിക ഗവേഷണങ്ങളിലൂടെ അവയ്ക്ക് പരിഹാരങ്ങൾ തേടിയതുകൊണ്ടാണ് പാശ്ചാത്യർ വൻ പുരോഗതി നേടിയത്.  ആധുനികരെന്ന് നടിക്കുന്ന നമ്മുടെ ശാസ്ത്രജ്ഞർ പോലും ഇന്നും റോക്കറ്റുകൾ വിക്ഷേപിക്കുന്നതിനു മുൻപ് പൂജകളും മറ്റും നടത്തുന്നതും സൂചിപ്പിക്കുന്നത് നമ്മുടെ യുക്തിപരമായ പാപ്പരത്തമാണ്.
ഇംഗ്ലീഷിൽ രണ്ടു വാക്കുകളുണ്ട് - Reformation and Renaissance. ഇതിൽ Renaissance എന്ന വാക്കു സൂചിപ്പിക്കുന്നത് പാശ്ചാത്യരുടെ ജീവിത ദർശനങ്ങളിലും ജീവിത രീതികളിലും വന്ന സാഹസികതയാണ്. അങ്ങനെ ഭാരതീയർ കടൽ കടക്കുന്നതിന് ഭ്രഷ്ട് കല്പിച്ചപ്പോൾ, സാഹസികരായ പാശ്ചാത്യർ നല്ലൊരു ഭൂപടം പോലുമില്ലാതെ ലോകത്തിന്റെ മുക്കിലും മൂലയിലും എത്തി, അവിടങ്ങളിലെ വിഭവങ്ങൾകൊണ്ട് പുരോഗതി നേടി.
അതേസമയം Reformation കത്തോലിക്ക സഭയ്ക്കുള്ളിൽ തന്നെ നടന്ന ഒരു പരിഷ്ക്കാര പ്രക്രീയ മാത്രമാണ്, ചീഞ്ഞളിഞ്ഞ  ആഹാരം പുതിയ പാക്കറ്റുകളിലാക്കി വിതരണം ചെയ്യുന്ന പോലെ ഒരു പ്രക്രീയ.  പക്ഷേ മലയാളത്തിൽ Renaissance എന്ന വാക്കിനും Reformation എന്ന വാക്കിനും ഉപയോഗിക്കുന്ന പദം നവോദ്ധാനം എന്നാണ്. ഇന്ന് നവോദ്ധാനം എന്ന പേരിൽ ഭാരതത്തിൽ നടക്കുന്നത് Renaissance  അല്ല Reformation ആണ്; ജാതിയും മതവും മറ്റന്തവിശ്വാസങ്ങളും കൂട്ടിക്കുഴച്ചുള്ള ഒരു രാഷ്ട്രീയ ധ്രൂവീകരണം.  അന്ധവിശ്വാസജഡിലമായ രീതികൾ ഉപേക്ഷിച്ച്, ആധുനികവും ശാസ്ത്രീയവുമായ  സമീപനങ്ങളും കാഴ്ചപ്പാടുകളും രീതികളും  അവലംബിക്കാതെ നമുക്ക് ശരിയായ പുരോഗതി സാധ്യമല്ല. ചട്ടങ്ങളുടെ ചങ്ങലകൾ പൊട്ടിച്ചെറിയുക!  അല്ലെങ്കിൽ അവ നമ്മെ ആ ചങ്ങലകളിൽ ബന്ധിക്കും. Nothing is sacred to be unquestionable.